
E L Ő T E R J E S Z T É S

Szombathely Megyei Jogú Város Közgyűlése Szociális és Lakás Bizottságának 2026. augusztus 31-i rendkívüli ülésére
Tájékoztató határozatlan idejű bérleti szerződéssel rendelkező önkormányzati tulajdonban lévő lakások állományáról

A Bizottság júniusi ülésén elhangzott, hogy készüljön tájékoztató a határozatlan idejű bérleti szerződéssel rendelkező bérlemények bérleti díjainak mértékéről, továbbá a Jogi Iroda által kerüljön megvizsgálásra az, hogy az ilyen típusú szerződéssel rendelkező lakások bérleti díjainak mértéke differenciálható-e a határozott idejű szerződéssel rendelkező bérlakások bérleti díjainak mértékéhez képest.  

Fentiekre tekintettel az alábbi tájékoztatást adom a Tisztelt Bizottságnak:
Szombathely Megyei Jogú Város Önkormányzatának tulajdonában lévő lakások állománya 2026. július 31. napján 2.123 db bérlakást tartalmazott, amelyből 261 db a határozatlan idejű szerződéssel rendelkező ingatlan. Ezen bérlemények közül 114 db egy szobás, 133 db két szobás, 13 db 3 szobás és 1 db négy szobás lakás. A bérlakások átlagos nagysága 51 m2, a havonta fizetendő lakbér átlagos összege ezen lakások esetében 45.934,- Ft.
A lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény (a továbbiakban: lakástörvény) 34. §-a az önkormányzati és az állami lakásokra vonatkozó lakbérmérték jogszabályi meghatározásával összefüggő szabályokat tartalmaz. E rendelkezések határozzák meg a lakbér mértékét előíró önkormányzati és miniszteri rendeletek kereteit, amelyek alapján rendeletalkotásra csak e keretszabályok figyelembevételével van lehetőség. 
A lakástörvény elrendeli, hogy az önkormányzati lakbéreket a bérbeadás jellege szerint (szociális, költségelvű vagy piaci alapú bérlet) szükséges megkülönböztetni, azzal, hogy a bérbeadás jellegétől függetlenül, valamennyi önkormányzati lakbér mértékének meghatározásakor közös szabály, hogy a lakás alapvető tulajdonságait (pl. a lakás komfortfokozata, alapterülete, minősége, a lakóépület állapota és településen, illetőleg a lakóépületen belüli fekvése), valamint az épülettel, az épület központi berendezéseivel és a lakással kapcsolatosan a bérbeadót terhelő karbantartási, felújítási költségeket figyelembe kell venni. Összegzésként elmondható, hogy a lakástörvény – a bérbeadás jellege szerint – teljes körűen meghatározza a lakbérek mértékének meghatározására vonatkozó szempontokat, amelyektől az önkormányzat a lakásrendelet megalkotásakor nem térhet el.

A fentiek alapján megállapítható, hogy a lakbér mértékét tekintve kizárólag a bérbeadás jellege alapján differenciálhat az önkormányzat, a bérlők között más szempont (pl. a bérleti szerződés időtartama) szerinti különbségtételre az önkormányzatnak nincs felhatalmazása.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.
  
Szombathely, 2026. augusztus  „          ”.
                                                                                                                                                                                                 
                                                                                                                       
                                                                                                                                      /: Dr. Czeglédy Csaba :/ 



HATÁROZATI JAVASLAT
......./2026. (VIII. 31.) SzLB sz. határozat
 
A Szociális és Lakás Bizottság a határozatlan idejű bérleti szerződéssel rendelkező önkormányzati tulajdonban lévő lakások állományáról szóló tájékoztatót megtárgyalta, és az abban foglaltakat tudomásul vette.

